Úradný vestník L 342 , 27/12/2001 S. 0009 - 0010



Dodatkový protokol, ktorým sa upravujú obchodné aspekty Stabilizačnej a asociačnej dohody medzi Európskymi spoločenstvami a ich členskými štátmi, na jednej strane, a bývalou Juhoslovanskou republikou Macedónskom na strane druhej, aby sa vzali do úvahy výsledky rokovaní medzi stranami o vzájomných preferenčných koncesiách na určité druhy vín, o vzájomnom uznávaní, ochrane a kontrole značiek vín a vzájomnom uznávaní, ochrane a kontrole označení liehovín a aromatizovaných nápojov EURÓPSKE SPOLOČENSTVO, ďalej uvádzané ako "spoločenstvo", na jednej strane, a BÝVALÁ JUHOSLOVANSKÁ REPUBLIKA MACEDÓNSKO, ďalej uvádzaná ako "bývalá Juhoslovanská republika Macedónsko", na druhej strane, ďalej uvádzané ako "zmluvné strany", KEĎŽE Stabilizačná a asociačná dohoda medzi Európskymi spoločenstvami a ich členskými štátmi, na jednej strane, a bývalou Juhoslovanskou republikou Macedónsko, na strane druhej, bola podpísaná výmenou listov v Luxemburgu 9. apríla 2001, KEĎŽE článok 27, ods. 4 stabilizačnej a asociačnej dohody stanovuje, že dohoda o víne a liehovinách zostáva predmetom rokovaní, KEĎŽE Dočasná dohoda, ktorá zabezpečuje rozvoj obchodných spojení prostredníctvom ustanovenia zmluvného vzťahu a realizácie ustanovení Stabilizačnej a asociačnej dohody o obchode a záležitostiach súvisiacich s obchodom, nadobudla platnosť 1. júna 2001. Článok 14 ods. 4 dočasnej dohody obsahuje opakovaný záväzok ohľadne samostatnej dohody o víne a liehovinách, KEĎŽE na tomto základe sa konali rokovania a boli uzavreté medzi stranami, KEĎŽE v záujme zabezpečenia konzistentnosti v rámci celkového procesu stabilizácie, dohoda o víne a liehovinách by sa mala začleniť do rámca stabilizačnej a asociačnej dohody, a to vo forme protokolu, KEĎŽE tento protokol o vínach a liehovinách by mal nadobudnúť platnosť v rovnaký deň ako stabilizačná a asociačná dohoda, KEĎŽE na tento účel je nevyhnutné čo najrýchlejšie realizovať ustanovenia tohto protokolu, S PRIANÍM zlepšiť podmienky pre obchodovanie s vínami, liehovinami a aromatizovanými nápojmi na ich príslušných trhoch, v súlade so zásadami kvality, vzájomného prospechu a reciprocity, SO ZRETEĽOM na záujmy oboch zmluvných strán o vzájomnú ochranu a kontrolu názvov vín, označení liehovín a aromatizovaných nápojov, DOHODLI SA TAKTO: Článok 1 V tomto protokole sú zahrnuté nasledujúce prvky: 1. Dohoda o vzájomných preferenčných obchodných koncesiách na určité druhy vín (príloha I k tomuto protokolu); 2. Dohoda o vzájomnom uznávaní, ochrane a kontrole názvov vín (príloha II k tomuto protokolu); 3. Dohoda o vzájomnom uznávaní, ochrane a kontrole označení liehovín a aromatizovaných nápojov vín (príloha III k tomuto protokolu). Zoznamy uvedené v článku 5 dohody uvedenej v bode 2 a v článku 5 dohody uvedenej v bode 3 sa vyhotovia v neskoršej etape a schvália sa v súlade s postupom stanoveným v článkoch 13 a 14 uvedených dohôd. Článok 2 Tento protokol je integrálnou súčasťou dočasnej dohody. Prílohy k tomuto protokolu sú jeho integrálnou súčasťou. Článok 3 Tento protokol schváli spoločenstvo a bývalá Juhoslovanská republika Macedónsko v súlade so svojimi postupmi. Zmluvné strany prijmú potrebné opatrenia na realizáciu tohto protokolu. Zmluvné strany si navzájom oznámia splnenie zodpovedajúcich postupov uvedených v predchádzajúcom odseku. Článok 4 Tento protokol nadobudne platnosť v rovnaký deň ako stabilizačná a asociačná dohoda. Článok 5 Tento protokol sa vypracuje v dvojitom vyhotovení v každom z úradných jazykov zmluvných strán, každý z týchto textov je rovnako autentický. --------------------------------------------------